আরিচা বিআইডব্লিউটিসির অফিস সূত্রে জানা গেছে, পাটুরিয়া- দৌলতদিয়া নৌরুটের পদ্মা-যমুনা নদীতে নাব্য সংকট ও ঘন কুয়াশায় ফেরি চলাচল বন্ধ থাকায় ঘাট এলাকায় যানজটের সৃষ্টি হয়েছে। পাটুরিয়া-দৌলতদিয়া ফেরি ঘাটের বেসিনে ড্রেজার দিয়ে পলি অপসারণ করায় ফেরিগুলো ঘাটে ভিড়তে সমস্যা হচ্ছে। ফেরি থেকে যানবাহন লোড-আনলোড করতে সময়ও বেশি লাগছে। পাটুরিয়া-দৌলতদিয়া নৌরুটে চলাচলরত ১৮টি ফেরির মধ্যে কুসুমকলি নামের ২টি ফেরি বিকল হয়ে মেরামতের জন্য পাটুরিয়া ভাসমান কারখানা মধুমতিতে পড়ে থাকায় ১৬টি ফেরি দিয়ে যানবাহন পারাপার করা হচ্ছে। নারায়ণগঞ্জ থেকে ছেড়ে আসা বেনাপোলগামী সোহাগ বাসের চালক লিটন শেখ জানান, মঙ্গলবার রাত ৯টায় নারায়ণগঞ্জ থেকে বাস ছেড়ে সাড়ে ১২টার দিকে পাটুরিয়া ঘাটে আসেন। কিন্তু গতকাল বুধবার দুপুর ২টা পর্যন্ত অপেক্ষায় থেকেও ফেরিতে উঠতে পারেননি তিনি। চট্টগ্রাম থেকে ছেড়ে আসা বেনাপোলগামী সোহাগ বাসের চালক শরিফ হাসান জানান, গত মঙ্গলবার সন্ধ্যা ৭টার দিকে বাস ছেড়ে পাটুরিয়া ঘাটে আসেন গতকাল বুধবার সকাল সাড়ে ৬টার দিকে। কিন্তু ঘন কুয়াশায় ফেরি চলাচল বন্ধ থাকায় গতকাল বুধবার দুপুর আড়াইটা পর্যন্ত পাটুরিয়া ঘাটে অপেক্ষায় থেকেও ফেরি পারাপার হতে পারেননি। এরকম শ শ বাস ও ট্রাক ফেরি পারাপারের অপেক্ষায় রয়েছে।